REGLAMENT DE LA COMISSIÓ DE SELECCIÓ
I AVALUACIÓ DE PROFESSORS I INVESTIGADORS DE LA
UNIVERSITAT POLITÈCNICA DE CATALUNYA

Acord núm. 86/1998  de la Junta de Govern pel qual s’aprova el Reglament  de la Comissió de Selecció i Avaluació de Professors i Investigadors de la Universitat Politècnica de Catalunya

DOCUMENT 15/10 1998

Vicerector de personal acadèmic
Barcelona, octubre de 1998

Preàmbul

La Comissió de Selecció i Avaluació de Professors i Investigadors de la Universitat (CSAPIU) és creació dels Estatuts de la Universitat Politècnica de Catalunya, els quals li atorguen un nombre reduït d’atribucions i, a l’article 56 confien al desenvolupament estatutari la concreció del caràcter de la Comissió i la missió que té. Malgrat que aquest desenvolupament no s’ha produït, la Universitat ha necessitat reglamentar diversos aspectes de la selecció, l’avaluació i la promoció del seu personal acadèmic. Tanmateix, aquesta reglamentació s’ha realitzat sense disposar d’una definició precisa de la CSAPIU, i aquesta és la causa que hagi estat relegada a tasques purament administratives i que la Universitat no disposi d’un òrgan específic que vetlli pel funcionament correcte dels processos de selecció, avaluació i promoció del personal acadèmic. El present reglament provisional (mentre no es produeixi el desenvolupament estatutari previst) pretén subsanar circumstancialment aquesta situació i, d’acord amb la previsió dels Estatuts, perfila una CSAPIU que no exerceix la seva missió en la primera línia d’actuació i les funcions de la qual tenen el caràcter de segona instància. El paper conferit a la CSAPIU es pot descriure de la manera següent:

a) Cautelar, de manera que la CSAPIU vetlli perquè la reglamentació es compleixi en la forma i el fons.

b) moderador, a fi de procurar una harmonia de criteris d’actuació en el si de la Universitat i en diversos processos de selecció, avaluació i promoció.

c) mitjancer, per resoldre els conflictes que se suscitin en l’àmbit de les seves competències.

d) assessor, per informar i proposar en l’àmbit de les seves competències.

e) integrador, de les actuacions dels diferents òrgans amb competències en la selecció, l’avaluació i la promoció.

Definició

Art. 1	La CSAPIU és l’òrgan col·legiat encarregat de supervisar la selecció, l’avaluació i la promoció del personal acadèmic de la universitat que realitzan les seves unitats estructurals o les comissions ad hoc, sense perjudici de les competències atribuïdes legal o reglamentàriament a altres òrgans de la pròpia universitat, responsable d’integrar les avaluacions efectuades sobre cada membre del personal acadèmic, i que desenvolupa les funcions que li atorguen els Estatuts i el present reglament.

Atribucions

Art. 2	Són atribucions de la CSAPIU:

a) Les establertes als articles 56, 132, 137, 139, 142, 144 i 146 i en la disposició addicional 5a dels Estatuts de la Universitat i les que estableixin els reglaments de la Universitat i el Claustre General.

	b) Proposar al rector, atès el corresponent departament, els membres de les comissions de selecció, avaluació i promoció del personal acadèmic que hagin de ser designats per la Universitat. 
	
En els casos específics en que, com a conseqüència de l’aplicació d’altres reglaments de la pròpia universitat, així s’estableixi, caldrà atendre a les altres unitats estructurals implicades.

	c) Proposar al Claustre General (o a la Junta de Govern com la seva Comissió Permanent) els criteris generals per a la selecció, l’avaluació i la promoció del personal acadèmic que realitzan les unitats estructurals o comissions ad hoc.

	d) Informar de les propostes de reglaments de la Universitat o les seves modificacions quant a la selecció, l’avaluació i la promoció del personal acadèmic.

	e) Formular propostes sobre qüestions relatives a la selecció, l’avaluació i la promoció del personal acadèmic.

	f) Proposar a la Junta de Govern els criteris acadèmics per l’avaluació dels mèrits docents i d’investigació, i en general per a la concessió de complements o canvis retributius.

	g) Integrar els resultats de les avaluacions que s’estableixin per a la promoció o la concessió de complements o canvis retributius del personal acadèmic i presentar a la Junta de Govern una proposta de concessió o denegació, els resultats de les avaluacions de les unitats estructurals s’adjuntarà a la proposta.

	h) Vetllar per l’acompliment dels criteris marcats per la Universitat en les proves de selecció.

	i) Elaborar, integrant els resultats de les avaluacions de les unitats estructurals, l’informe preceptiu en els concursos de professorat a què es refereix l’article 142 dels Estatuts de la Universitat.

	j) Sol·licitar totes aquelles altres atribucions que es requereixin per l’acompliment de la seva finalitat.

Composició i estructura

Art. 3	La CSAPIU està constituïda per deu professors ordinaris de la Universitat, amb àmplia experiència docent i investigadora, i dos estudiants, designats per la Junta de Govern amb la majoria absoluta dels seus membres.

Art. 4	La durada del mandat dels membres de la CSAPIU serà de quatre anys i es renovarà per meitats cada dos anys. La primera vegada es determinaran per sorteig els membres que hagin de cesar.
	Quan es produeixi una vacant, la plaça es cobrirà per un nou mandat, tan aviat com sigui possible.

Art. 5	La CSAPIU	 elegirà entre els seus membres el president, el vicepresident i el secretari.
	El president assumirà la representació de la CSAPIU, vetllarà per al seu correcte funcionament i convocarà les sessions. Cas d’absència, el vicepresident assumirà les seves funcions i, si no n’hi ha, el professor més antic.
	El secretari dóna fe de les actuacions i els acords de la CSAPIU.

Art. 6	Es constituirà una Comissió Permanent formada pel president, el vicepresident, el secretari i un estudiant en qualitat de vocal.

Art. 7	El nomenament del president, el vicepresident i el secretari de la CSAPIU i del vocal de la Comissio Permanent serà per la durada del mandat com a membre de la CSAPIU. En el cas que el president sigui renovat en el mandat, no podrà ser reelegit. Les vacants seran cobertes tan aviat com sigui possible.

Art. 8	La CSAPIU podrà constituir, amb caràcter assessor, subcomissions a les quals es podran incorporar persones externes a la mateixa CSAPIU.

Funcionament

Art. 9	La Comissió Permanent prepararà l’ordre del dia de les sessions ordinàries en el qual, en tot cas, incorporarà els temes que demanin com a mínim tres dels membres de la CSAPIU. També resoldrà les qüestions de tràmit, que comunicarà al ple de la CSAPIU a la pròxima sessió. Prendrà les decisions per majoria; en cas d’empat, decidirà el vot del president.
Art. 10	La CSAPIU no es podrà convocar si no han estat nomenats un mínim de nou dels seus dotze possibles components.
	Les sessions ordinàries es convocaran amb una antelació mínima de deu dies.

Art. 11	A les sessions de la CSAPIU només es podran prendre acords sobre els punts de l’ordre del dia que figura en la convocatòria, llevat que sigui modificat en la pròpia sessió amb l’assistència i conformitat de la totalitat dels seus membres.
	Per l’adopció d’acords cal que hi siguin presents més de la meitat dels seus membres i més de la meitat dels assistents a favor de la proposta.
	Quan la CSAPIU hagi de pronunciar-se sobre algun assumpte que afecti a un dels seus membres, aquest s’absentarà durant les corresponents deliberacions i no serà comptabilitzat a efectes de quòrum.

Art. 12	De les sessions de la CSAPIU se n’estendrà una acta on hi constarà: la relació dels assistents, l’ordre del dia i l’enumeració dels assumptes tractats, els acords presos i les intervencions dels membres, quan ho demanin, si lliuren per escrit al secretari allò que desitgin que figuri a l’acta.

Art. 13	Quan algú dels seus membres injustificadament no assisteix a tres sessions ordinàries consecutives o a cinc d’alternes, la CSAPIU informarà a la Junta de Govern manifestant-se sobre la seva eventual substitució.

Art. 14	Anualment la CSAPIU elaborarà un informe de la seva activitat que trametrà a la Junta de Govern.

Disposicions addicionals

I	Dins l’àmbit de les seves competències, les situacions no previstes en aquest Reglament seran resoltes pel ple de la CSAPIU.

Disposició derogatòria

A l’entrada en vigor del present reglament, queda derogat l’anterior provisional aprovat per la Junta de Govern de data 14.4.1986.

Disposició final

Aquest reglament entrarà en vigor l’endemà de la seva aprovació a la Junta de Govern.

Barcelona, 14 de octubre de 1998